Skijaško trčanje na Zimskim olimpijskim igrama 2014 – 30 km skiatlon (muškarci)
Takmičenje u skiatlonu na 30 km za muškarce (15 km klasično + 15 km slobodno) na ZOI 2014. održano je 9. februara u 14 sati po lokalnom vremenu u olimpijskom kompleksu za biatlon i skijaško trčanje "Laura". Zlatnu medalju osvojio je Švicarac Dario Cologna ispred Šveđanina Marcusa Hellnera (koji je branio zlato iz Vancouvera) i Norvežanina Martina Johnsruda Sundbyja. Veći dio druge polovine utrke na čelu je bila grupa od oko 15 skijaša i tek malo prije posljednjeg ulaska u stadion 4 takmičara uspjela su pobjeći ostalima: Cologna, Hellner, Sundby i Rus Maksim Viljegžanjin. U stadionu se Cologna izdvojio i došao do pobjede. Sundby je prošao kroz cilj tik prije Viljegžanjina; ruska delegacija uložila je protest zbog toga što je Sundby očito promijenio putanju u samom finišu, zasmetavši Viljegžanjinu. Sundby je dobio ukor, ali mu je dozvoljeno da zadrži bronzanu medalju.